**Úradná správa č. 1 z 13.07.2023**

**Správy matriky**

**Medzinárodný transfer plnoletého hráča:**

1. kompletne vyplnený a podpísaný formulár „Žiadosť o transfer hráča – zahraničie – amatér“, pri klubovej príslušnosti napíšte aj štát, z ktorého má byť hráč vyžiadaný a uvádzajte vždy celý názov klubu;

2. kópia dokladu totožnosti, teda občianskeho preukazu alebo cestovného pasu hráča (nie povolenie na pobyt alebo povolenie pracovať), ktorý má byť transferovaný.

Podklady možno zaslať poštou, ale aj mailom – ako dve samostatné prílohy vo formáte „pdf“. Ak sú doklady kompletné, vybavenie trvá cca 8 – 9 dní a uskutočňuje sa cez „prestupový program“ FIFA. Na základe konzultácie s Legislatívno-právnym oddelením SFZ a Oddelením pre riadenie súťaží, ako aj príslušným oddelením FIFA sú za profesionálne súťaže považované súťaže Fortuna liga a 2. liga, ostatné stupne súťaží sa považujú za amatérske, resp. napĺňajú charakter amatérskej súťaže. Ak hráč prehlasuje, že v svojej krajine nie je registrovaný, vo formulári uvediete, že je bez klubovej príslušnosti, doklad totožnosti sa posiela tiež. U hráčov venujte pozornosť ich statusu (amatér, profesionál) a presnému názvu materského klubu, aby sme nemuseli riešiť transfer dva alebo aj viackrát. **Formulár vypisujte v počítači – nie rukou.**

**Transfer mladistvého hráča sa riadi podľa osobitných predpisov FIFA.**

Je nutné priradiť hráča podľa charakteru transferu do niektorej z nižšie uvedených možností a podľa toho poslať potrebnú dokumentáciu. Matrika SFZ vás prosí o zasielanie len kompletnej dokumentácie!

1. **Hráč je mladší ako 10 rokov**. Takýto hráč sa registruje ako ktorýkoľvek iný hráč so slovenským občianstvom. Do častí miesto narodenia a štátne občianstvo sa uvedie príslušná krajina. Takáto registrácia nepodlieha schváleniu príslušného orgánu FIFA.

2. **Hráč nasleduje svojich rodičov, ktorí sa sťahujú z dôvodov nesúvisiacich s futbalom – FIFA RSTP, článok 19/2a**. Dokumentácia: vyplnený formulár „žiadosť o transfer hráča - zahraničie - amatéri“ (ak je hráč registrovaný, uveďte úplný názov klubu, ak ide o neregistrovaného hráča, uvediete do príslušného riadku slovo „neregistrovaný“), doklad totožnosti hráča, rodný list hráča, doklady totožnosti rodičov, doklad o bydlisku rodičov na Slovensku, pracovné povolenie rodičov, potvrdenie zamestnávateľa. Poznámky: pod dokladom totožnosti sa rozumie id karta alebo cestovný pas; ak hráč prichádza s jedným rodičom, nutné je doložiť súhlas druhého rodiča s pobytom dieťaťa na Slovensku, ak druhý rodič zomrel – doložiť úmrtný list, ak sú rodičia rozvedení – doklad o rozvode; doklad o bydlisku cudzincov na Slovensku vydáva PZ SR, akceptuje sa aj nájomná zmluva; pracovné povolenie je vo forme identifikačnej karty; potvrdenie od zamestnávateľa môže nahradiť pracovná zmluva. FIFA je oprávnená vyžiadať si aj doplňujúce doklady, napr. nájomnú zmluvu, účet za telefón, kartu poistenca atď.

3. **Hráč je vo veku od 16 do 18 rokov – FIFA RSTP, článok 19/2b**. Dokumentácia: vyplnený formulár „žiadosť o transfer hráča - zahraničie - amatéri“ (ak je hráč registrovaný, uveďte úplný názov klubu, ak ide o neregistrovaného hráča, uvediete do príslušného riadku slovo „neregistrovaný“), doklad totožnosti hráča, rodný list hráča, dokumentácia o školskom vzdelávaní, potvrdenie o ubytovaní a starostlivosti, dokumentácia o futbalovom vzdelávaní, súhlas rodičov. Poznámky: dokumentácia o školskom vzdelávaní – potvrdenie o návšteve školy a minimálne rozvrh hodín; doklad o ubytovaní, meno a doklad totožnosti osoby, ktorá sa o maloletého stará mimo vyučovania a tréningového procesu; futbalové vzdelávanie – minimálne týždenný mikrocyklus;

4. **Bydlisko hráča a sídlo klubu sú vzdialené menej ako 50 km od hranice – FIFA RSTP, článok 19/2c**. Dokumentácia: vyplnený formulár „žiadosť o transfer hráča - zahraničie - amatéri“, doklad totožnosti hráča, rodný list hráča, doklad o trvalom bydlisku hráča, doklad o trvalom bydlisku rodičov.

5. **Hráč prestupuje, resp. bude prvý raz registrovaný pri opustení svojho domova z humanitárnych dôvodov - bez rodičov – FIFA RSTP, čl. 19/2d**. Dokumentácia: vyplnený formulár „žiadosť o transfer hráča - zahraničie - amatéri“ (ak je hráč registrovaný, uveďte úplný názov klubu, ak ide o neregistrovaného hráča, uvediete do riadku Materský klub/zväz: „neregistrovaný“), rodný list hráča, doklad totožnosti hráča, doklad o statuse utečenca – hráč, doklad o zverení do opatery inej osobe, súhlas opatrovníka s registráciou. Poznámky: v prípade, že rodný list alebo doklad totožnosti hráča nie sú k dispozícii, treba v dokumentácii oznámiť; pod dokladom o zverení do opatery sa rozumie súdne rozhodnutie /uznesenie/; súhlas opatrovníka – postačuje jeho jednoduché prehlásenie.

6. **Hráč prestupuje, resp. bude prvý raz registrovaný pri opustení svojho domova z humanitárnych dôvodov - s rodičmi – FIFA RSTP, čl. 19/2a\***. Dokumentácia: vyplnený formulár „žiadosť o transfer hráča - zahraničie - amatéri“ (ak je hráč registrovaný, uveďte úplný názov klubu, ak ide o neregistrovaného hráča, uvediete do príslušného riadku slovo „neregistrovaný“), doklad totožnosti hráča, rodný list hráča, doklad o statuse utečenca – hráč, doklad o statuse utečenca – rodič, doklad totožnosti rodič. Poznámky: v prípade, že rodný list alebo doklad totožnosti hráča nie sú k dispozícii, treba to v dokumentácii oznámiť; rodičia – postačuje, keď je s hráčom jeden z rodičov.

7. **Mladistvý hráč sa vracia - prestupuje po predchádzajúcom prestupe do zahraničia späť na Slovensko**. Dokumentácia: vyplnený formulár „žiadosť o transfer hráča - zahraničie - amatéri“, doklad totožnosti hráča, rodný list hráča, doklady totožnosti oboch rodičov, doklad o trvalom bydlisku rodičov hráča, v ktorom bude uvedené, odkedy sú prihlásení k trvalému pobytu; v takýchto prípadoch je nutné počítať s tým, že príslušný orgán FIFA si dožiada aj iné dokumenty alebo informácie a termín na ich dodanie je stanovený na 6 dní – ak doklady nie sú k dispozícii, žiadosť o posúdenie zamietne.

**Správy KR**

KR pripomína R a DZ, že **letný doškoľovací seminár rozhodcov a delegátov** (R a DZ) sa uskutoční **v sobotu 22.07.2022 od 08:30 hod. na futbalovom ihrisku vo Veľatoch**.

Seminára sa môžu zúčastniť **aj noví záujemcovia** o pôsobenie vo funkcii rozhodcu. Rozhodcovia nech si prinesú športovú výstroj na vykonanie **fyzických previerok**. Poplatok za seminár je potrebné uhradiť PREVODOM z účtu na účet ObFZ Trebišov (nie vklad v banke, nie v hotovosti) 5 eur na účet IBAN: SK54 0200 0000 0011 7646 7258 s uvedením mena a priezviska do poznámky.

Svoju účasť potvrdzujte na mail obfztv@futbalsfz.sk.

V prípade, že sa na seminári rozhodca alebo delegát nemôže zúčastniť, je pre zaradenie na nominačné listiny R a DZ povinný absolvovať náhradný seminár. Komisia rozhodcov ho plánuje uskutočniť v priestoroch ObFZ Trebišov **vo štvrtok 10.08.2022 od 16:00 hod.** Poplatok za náhradný seminár bude vo výške 10 eur.

**Správy ŠTK**

1. ŠTK berie na vedomie **odhlásenie sa družstiev ŠK Zemplínske Jastrabie** zo svojich súťaží v kategóriách **dospelých a U13**.

2. ŠTK upozorňuje FK, že dňa **20.07.2023 budú vygenerované zápasy jednotlivých súťaží v ISSF**. Po tomto termíne bude družstvu, ktoré sa odhlási zo súťaže udelená disciplinárna pokuta podľa Rozpisu ObFZ Trebišov A6 k1) resp. k2).

**Správy sekretariátu**

1. Sekretariát pripomína futbalovým klubom možnosť čerpania **kreditov cez e-shop** SFZ do 30.11.2023.

2. **Novelizované poriadky SFZ** (disciplinárny, súťažný, registračný a prestupový) sú zverejnené na stránke [www.obfztv.sk](http://www.obfztv.sk) v sekcii Futbalové normy.